text: Mand dræbt, da træfacade væltede ned over ham
  30 april 2015 kl. 15.21
  En mand har torsdag mistet livet i en arbejdsulykke nær Nørre Snede. Ulykken er sket på Palsgårdsvej i Gl. Hampen lidt efter klokken 11, oplyser politiet.
  Manden var 49 år. Han gik og fejede på virksomhedens område, da en træfacade pludselig væltede ned over ham.
  Den omkomne er fra Simmelkær ved Sunds, oplyser Midt- og Vestjyllands Politi.
  Omstændighederne ved ulykken skal nu klarlægges af Arbejdstilsynet.
  